
    Predslov


    Vážení čitatelia,


    publikácia, ktorú držíte v rukách, vznikla pôvodne pre vysokoškolské účely z oblasti farmácie, avšak postupne sa z nej vytvorilo dielo presahujúce rámec akademických potrieb. Tento materiál je totiž určený aj pre odborníkov z praxe, priamo za tarou, ktorí svoju prácu vnímajú ako poslanie a pristupujú k nej so všetkou pokorou a úctou. Kniha je písaná pre všetkých, ktorí sa chcú naďalej vzdelávať a majú potrebu aktualizovať svoje už nadobudnuté znalosti z farmaceutickej oblasti. Preto v nej nenájdete vysvetlenie základných mechanizmov a princípov účinku daných farmakoterapeutických skupín, ale interaktívny pohľad na racionálnu farmakoterapiu v podobe inšpiratívnych informácií, praktických cvičení, modelových prípadov a iných zaujímavých úloh s dosiahnutím požadovanej kompliancie s pacientom. Takýmto spôsobom dielo komunikuje priamo s čitateľom, keďže sú jednotlivé kapitoly rozdelené vždy do troch častí – teoretického základu, praktických aplikačných odporúčaní a napokon záverečného preskúšania. Často vás poskytnuté informácie donútia zamyslieť sa nad kontroverznými, aj zdanlivo bežnými skutočnosťami.


    Pri vašom ďalšom vzdelávaní nájdete mnohé paralelné dokumenty, preto pamätajte, že úspech sa meria porovnávaním pokroku oproti cieľom, ktoré ste si stanovili, nie porovnávaním sa s inými. V prípade konfrontácie svojich výkonov s výkonmi iných nikdy neuspejete, pretože ide o nesprávny spôsob chápania naozajstného úspechu. V tomto duchu vedú naše ciele k poskytnutiu individuálnej stratégie liečby vybraných ochorení, pričom sa opierame o inovácie podporené najnovšími štúdiami. Nadobudnuté skúsenosti zhmotňujeme do písania jednotlivých kapitol s problematikou vírusových infekcií horných dýchacích ciest, podpory imunity s pridruženými symptómami upchatého nosa, bolesti, horúčky, kašľa a manažmentu gastrointestinálnych ťažkostí v zmysle hnačky, zápchy, dyspepsie. Záver je venovaný konceptu tzv. personalizovanej medicíny. Odbornosť a exaktnosť jednotlivých kapitol garantujú aj spoluautori, a to prof. PharmDr. Ján Kyselovič, CSc. a PharmDr. Peter Takáč, PhD. Preto veríme, že táto kniha bude prínosom pre všetkých, ktorí chcú pracovať na sebe aj na svojom vzťahu k pacientovi pri poskytovaní kvalitného a zodpovedného poradenstva vedúceho k cielenému spôsobu liečby.


    Natália Rozman Antoliková

  



1Možnosti liečby prevažne vírusových infekcií horných dýchacích ciest

Krátka anotácia o obsahu kapitoly

Verejné lekárne sú často miestom prvého kontaktu pacienta so zdravotníckym pracovníkom, kde farmaceuti okrem zabezpečovania, uchovávania, prípravy, kontroly a výdaja liekov, zdravotníckych pomôcok a dietetických potravín plnia aj konzultačnú a edukatívnu činnosť. V istom zmysle slova vykonávajú triáž, keď na základe posúdenia závažnosti symptómov a rizikových faktorov pacienta vedia rozpoznať ochorenie a ponúknuť pomoc pri asistovanej samoliečbe, resp. odporučiť pacienta k lekárovi. Významným spôsobom môžu prispieť k adherencii v rámci racionálneho užívania (dávka, čas, interakcia s inými liečivami), správneho uchovávania liekov, či odporúčaní podpornej terapie.

V období zvýšeného výskytu respiračných ochorení sa na farmaceutov obracajú pacienti s prosbou o radu pri samoliečbe, kde je nutné pamätať, že viac ako 90 – 95 % prípadov má vírusovú etiológiu s príznakmi ako bolesť v hrdle, kašeľ, upchatý nos, bolesti hlavy a uší, zvýšenú telesnú teplotu. Viac ako 82 % pacientov sa zvyčajne vylieči do 7 dní. Na druhej strane, v prípade komplikácie (prítomnosť bakteriálneho, resp. iného infekčného agens) je podávanie antibiotík (ATB) na mieste, avšak o ich nasadení musí rozhodnúť lekár. Pomocným ukazovateľom môže byť hladina C-reaktívneho proteínu (CRP). Na symptomatickú liečbu príznakov akútnej infekcie horných dýchacích ciest (HDC) môžu farmaceuti odporúčať lieky, zdravotnícke pomôcky, či vzdelávacie služby v rámci režimových opatrení. Ako teda vidíme, novým trendom v oblasti farmácie sa stáva starostlivosť orientovaná na pacienta v duchu pharmaceutical care. Svoje pevné miesto však naďalej zastáva aj tradičná dispenzačná činnosť spolu s výdajnou a objednávacou aktivitou, ktorá v komplexe predstavuje významnú možnosť uplatnenia lekárnika v systéme zdravotnej starostlivosti.

[image: image]

TEORETICKÝ ZÁKLAD

Úvod

Poznáte Mystery shopping, teda metódu fiktívnych návštevníkov?

Fiktívny, simulovaný nákup, alebo mystery shopping, patrí medzi isté metódy sledovania efektivity a funkčnosti spoločnosti alebo inštitúcie. Poskytuje pohľad na nedostatky realizovanej služby, pričom výsledkom výskumu sú odporúčania smerujúce k ich odstráneniu a zlepšeniu celkovej kvality poskytovanej činnosti. Uvedená metóda sa dá aplikovať aj vo vzdelávacom prostredí napr. študentov farmácie s cieľom sledovať, ako sa odporúčania o správnej dispenzácii a poradenstve realizujú vo verejných lekárňach. Výskum vykonala Farmaceutická fakulta Univerzity Komenského v Bratislave, kde bolo edukovaných 54 študentov o dispenzácii a poradenstve o OTC lieku (over-the-counter, teda poradenstvo o liekoch, ktorých výdaj nie je viazaný na lekársky predpis) a súčasne boli edukovaní na úlohu fiktívnych zákazníkov. Mystery shopping vykonali študenti v 270 lekárňach v 42 slovenských mestách počas dvoch týždňov v októbri 2016.

Pre zvolenú tému poradenstva (prechladnutie, nádcha) sa vypracovali dva scenáre:

1.priama požiadavka lieku (v tomto prípade išlo o zinok, registrovaný humánny liek, ktorý nie je viazaný na lekársky predpis),

2.požiadavka na liečbu podľa symptómov ochorenia.

Študentom sa podrobne vysvetlili scenáre pre mystery shopping, priebeh návštevy, protokol a zaznamenávanie poradenstva. Študent, ako mystery shopper, nebol v priamej pozícii pacienta, aby bolo jednoduchšie ukončiť návštevu bez nákupu lieku, ale ten mal byť určený pre rodinného príslušníka (sestru) pracujúcu v materskej škôlke, pretože má často nádchu, ktorú „prechodí“. Na liečbu užíva sprej do nosa, vitamín C, niečo na bolesť hlavy. Nemá žiadnu alergiu ani nijaké iné ochorenie, neužíva pravidelne žiadne lieky, nie je tehotná, nefajčí, pije kávu. Študenti boli ďalej inštruovaní prejaviť záujem o informácie a to nasledovne: ak by po prednesení požiadavky expedient smeroval k „predaju“ produktu, požadovať iba liek. Ak by mu expedient ponúkol výživový doplnok, opýtať sa na rozdiel medzi liekom a výživovým doplnkom.

Sledovali sa tri kategórie poradenskej činnosti

1.identifikácia pacienta,

2.dispenzačné informácie,

3.komunikácia – 5-stupňová Likertova škála (1 – výborná; 5 – nedostatočná).

A čo vyplýva z výsledkov výskumu?

Poradenstvo v lekárňach v sledovanej téme prechladnutia a nádchy bolo veľmi dobré z hľadiska komunikácie, ale oveľa slabšie pri identifikácii pacienta a poskytovaní dispenzačných informácií. Samotný obsah a komunikačná forma sú neoddeliteľnou súčasťou poradenskej činnosti. Expedienti sa zároveň nevenovali dostatočne bezpečnosti liečby (overenie si užívania iných liekov či celkového zdravotného stavu pacienta, upozornenie na nežiaduce účinky), resp. pravidlám užívania. Nepodanie informácií o liekoch sa považuje za vážny nedostatok dispenzačnej a poradenskej činnosti lekárnika, ktorý v konečnom dôsledku môže viesť k nesprávnemu užívaniu liekov, k chybnej manipulácii s liekovou formou či k nedodržiavaniu základných opatrení, ktoré majú sprevádzať terapiu príslušným liekom alebo liekovou kombináciou. Bližšie si o výsledkoch projektu môžete prečítať v práci Mináriková – Fazekaš – Stanko, Mystery shopping a vzdelávanie študentov farmácie pri dispenzácii a poradenstve o OTC lieku.

Ako by sa v danom prieskume odzrkadlila vaša profesionalita? Vedeli by ste uplatniť proaktívny prístup a viesť spontánne poradenstvo pri pacientovi aj vtedy, keď oň neprejaví záujem alebo ho dokonca odmieta? Táto kniha, Manuál starostlivosti o pacienta s vybranými chorobami v praxi farmaceuta, vám v rôznych každodenných situáciách pomôže identifikovať pacienta a na základe klinických prejavov mu poskytnúť adektvátnu liečbu stanovenú podľa jeho potrieb (ak je to ešte vo vašej kompetencii). Aj rozoznať vážnosť prejavov bude jedným z popisovaných bodov tejto publikácie s následným odporúčaním pacienta na vyšetrenie k špecialistovi, čím vzniká priestor na otvorenú komunikáciu a spoluprácu farmaceuta, lekára a iných zložiek multidisciplinárneho tímu.


Silným záverom mystery shopper štúdie bolo zistenie a uvedomenie si, čo všetko pacient od lekárnika v reálnom živote očakáva, a čo je jeho povinnosťou mu poskytnúť.



1.1Incidencia akútnych infekcií horných dýchacích ciest

Akútne infekcie horných dýchacích ciest sú jednou z hlavných príčin chorobnosti vo svete a jednou z najčastejších príčin návštevy praktického lekára, či prostredia lekárne (obr. 1.1). Údaje uvedené na obrázku 1.1 pochádzajú z územia Slovenskej republiky sledované za rok 2022. Najviac hlásených bolo akútnych respiračných ochorení (ARO), kde najintenzívnejšia chorobnosť bola vo vekovej skupine 0 – 5-ročných, pričom platí, že v prvých piatich rokoch života je podiel infekčnosti približne 50 %, v školskom veku klesá na 30 % .

Rinovírusy sú z etiologického hľadiska pôvodcami väčšiny respiračných infekcií prenášaných majoritne prostredníctvom aerosólu. Experimentálne štúdie ukazujú, že na prenos rinovírusu z ruky chorého na ruku zdravého človeka je potrebný priamy kontakt v trvaní 10 sekúnd. Na povrchu rôznych predmetov prežívajú deň a v priemere 2 – 3 hodiny na povrchu kože človeka. Až 20 % hračiek v čakárňach pediatrov je kontaminovaných enterovírusom alebo rinovírusom vysoko odolným voči dezinfekčným prostriedkom. Napriek tomu je riziko ich prenosu na ruky dieťaťa počas hry relatívne malé.

Ako uvádza odborná verejnosť, 90 – 95 % všetkých infekcií HDC je vyvolaných respiračnými vírusmi. Len malá časť z ich celkového počtu je opodstatnene liečená antibiotikami. Menej častá je teda etiológia bakteriálna, atypická (tzv. atypické bakteriálne patogény – mykoplazmy, chlamýdie), resp. mykotická (tab. 1.1).

Inkubačná doba je u rinovírusov 1 – 3 dni, pričom bakteriálna infekcia má zvyčajne sekundárny charakter (do 2 %). Napriek týmto skutočnostiam ešte stále dochádza k nadužívaniu antibiotík na úrovni primárnej zdravotnej starostlivosti. Problémom sú často sami rodičia, ktorí strácajú trpezlivosť pri infektoch vírusového pôvodu u svojich detí z dôvodu dlhšieho, niekedy náročnejšieho priebehu a naliehajú na lekára, aby nasadil antibiotickú liečbu. Táto však nie je všeobecne indikovaná, práve naopak, môže priebeh ochorenia zhoršiť a problémy dieťaťa predĺžiť. Za istých okolností je chyba aj na strane lekára – diagnostická neistota, nedostatok klinických skúseností, tlak zo strany pacienta, deficit času na vyšetrenie a edukáciu pacienta.


[image: image]


Obr. 1.1 Výskyt akútneho respiračného ochorenia a chrípky, resp. chrípke podobných ochorení (voľne podľa UVZ SR, 2022)

A – chorobnosť na akútne respiračné ochorenie a chrípku, resp. chrípke podobné ochorenie v Slovenskej republike v chrípkových sezónach, kde akútne respiračné ochorenie za rok 2020/2021 prezentuje prerušovaná červená čiara a za rok 2021/2022 červená plná čiara. Chrípka, resp. chrípke podobné ochorenie za rok 2020/2021 prezentuje prerušovaná modrá čiara a za rok 2021/2022 plná modrá čiara.

B – vekovo špecifická chorobnosť na akútne respiračné ochorenie v Slovenskej republike v chrípkovej sezóne 2021/2022 (červená čiara: 0 – 5 rokov/modrá čiara: 6 – 14 rokov / zelená čiara: 15 – 19 rokov / čierna čiara: 20 – 59 rokov/fialová čiara: 60 rokov a viac)







Vedeli ste, že…




... podľa dokumentu VÝNOS Ministerstva zdravotníctva Slovenskej republiky č. 09812/2008-OL z 10. septembra 2008 o minimálnych požiadavkách na personálne zabezpečenie a materiálno-technické vybavenie jednotlivých druhov zdravotníckych zariadení má byť prístroj na stanovenie C-reaktívneho proteínu súčasťou ambulancie pre deti a dorast.






Predstava, že antibiotiká urýchlia, resp. skrátia liečbu ARO, je chybná a predpisovanie antibiotík u pacientov s vírusovou etiológiou môže spôsobiť najmä vedľajšie účinky antibiotika (hnačka, vyrážky, kandidóza, neplánované tehotenstvo sekundárne po zlyhaní kontraceptív *). V zriedkavých prípadoch sa môže vyskytnúť anafylaxia.

* Spomínaná interakcia medzi perorálnou antikoncepciou a antibiotikami je už dlho hlavným zdrojom kontroverzie a diskusie v odbornej literatúre. Kým súhrn charakteristických vlastností lieku (SPC) u niektorých antibiotík (cefuroxim) naznačuje nižšiu reabsorpciu estrogénu a zníženie účinnosti kombinovaných perorálnych kontraceptív, údaje zo štúdií zdôrazňujú potrebu preskúmania a porozumenia tohto prepojenia.



Čoraz častejšie sme teda svedkami, že liečba infekcií bakteriálnymi patogénmi (pozri tab. 1.1) sa celosvetovo stáva problematická pre pomerne rýchlo stúpajúcu rezistenciu. Odborníci sa z uvedeného dôvodu neustále venujú základnej diferenciálnej diagnostike ARO a jej klinickým úskaliam. Súčasne upozorňujú aj na možné diagnostické a terapeutické omyly.

Tab. 1.1 Najčastejší pôvodcovia respiračných infekcií




	
Vírusy


	
RSV

vírus parainfluenzy

adenovírusy

rinovírusy

ľudský metapneumovírus

Bocca vírus

koronavírusy

enterovírusy, hlavne Coxsackie vírus





	
Baktérie


	
Streptococcus pneumoniae

Streptococcus pyogenes

Corynebacterium diphteriae (u neočkovaných detí)

Staphylococcus aureus

Moraxella catarrhalis

Haemophilus influenzae





	
Iné


	
Mycoplasma pneumoniae

Chlamydia pneumoniae

mykotická infekcia (Aspergillus spp.)







RSV – respiračný syncyciálny vírus



Kedy indikovať antibiotiká na vírusovú infekciu?




V prípade základnej virózy dýchacích ciest (DC) môže nastať komplikácia v podobe bakteriálnej superinfekcie, čo si následne vyžaduje indikáciu vhodných antibiotík.

•Medzi hnisavé komplikácie patrí bakteriálny zápal stredného ucha, akútna bakteriálna sinusitída, peritonzilárne flegmóny a abscesy.

•Ako život ohrozujúce stavy sa uvádzajú Lemierrov syndróm, intrakraniálne komplikácie ako epidurálny alebo subdurálny absces, intraorbitálna flegmóna/absces, trombóza kavernózneho sínusu či meningitída.

Nesprávne liečená infekcia Streptococcus pyogenes môže viesť napríklad k ťažkým postinfekčným komplikáciám, ako je reumatická horúčka a akútna postreptokoková glomerulonefritída vznikajúca 2 – 3 týždne po prekonaní streptokokovej faryngitídy.





V prípade často sa opakujúceho ochorenia je potrebné zvážiť imunologické vyšetrenie a začať s preventívnou imunomodulačnou liečbou (bližšie v druhej kapitole). Výnimku tvorí tzv. fyziologická chorobnosť, ktorou trpia predovšetkým deti v kolektívnych zariadeniach.

1.2Infekcie horných dýchacích ciest

Ochorenia vyvolané rinovírusmi sa vyskytujú najmä na jeseň a na jar, v zime sú v prevahe pôvodcovia parainfluenzy, adenovírusu a RSV. Chrípka prebieha od jesene a vrcholí koncom zimy vo februári až marci. Enterovírusy sú pôvodcami tzv. letnej chrípky. Klinická diagnostika infekcií HDC zahŕňa najčastejšie choroby ako nádcha, zápal prinosových dutín, akútnu tonzilitídu, až po akútny zápal priedušnice, priedušiek, pľúc. Podobnosť príznakov je nemalá aj v prípade COVID-19 (infekčné ochorenie spôsobené vírusom SARS-CoV-2.), chrípky či alergie (obr. 1.2).

1.2.1Rinitída (akútna)

Rinitída je bežným prejavom prechladnutia. Prevažne sprevádza nekomplikované infekcie horných dýchacích ciest s > ako 98% vírusovou etiológiou (rinovírusy, koronavírusy, adenovírusy, RSV, parainfluenza, enterovírusy). Inkubačná doba je 1 – 4 dni, celková doba trvania „nachladenia“ je 5 – 7 (10) dní. U fajčiarov trvá väčšinou asi o 3 dni dlhšie.


Z anatomického dôvodu sa odporúča označenie rinosinusitída (RS), a nie len označenie nádcha/rinitída, keďže sliznica nosovej dutiny a prinosových dutín spolu úzko súvisí.

Obr. 1.2 Zoznam príznakov typických pre vybrané ochorenia pripravené Ministerstvom zdravotníctva Slovenskej republiky (podľa MZ SR, 2020)





Symptomatická akútna rinosinusitída vzniká aj pri infekčných chorobách ako osýpky, šarlach, detská obrna, infekčná mononukleóza. V prípade, že medzi symptómami dominuje vodnatá sekrécia a upchávanie nosa, hovoríme o vazomotorickej forme. Špecifickým druhom je tehotenská vazomotorická rinosinusitída, ktorá sa objavuje v 2. alebo 3. trimestri a zvykne ustúpiť do týždňa po pôrode. Ako príčina sa predpokladá progesterónom indukovaná relaxácia cievnej hladkej svaloviny. V tehotenstve sa preto zvykne zhoršiť priebeh už existujúcej formy rinitídy (napr. alergickej).

Definícia rinosinusitídy podľa dokumentu EPOS 2012



Charakter ochorenia




Náhly začiatok dvoch či viacerých príznakov, z ktorých aspoň jeden musí byť:

•nepriechodnosť nosa/obštrukcia/kongescia alebo výtok z nosa/retronazálne zatekanie

•+ tvárová bolesť/tlak nad dutinami

•+ zhoršenie či strata čuchu

•* u detí možný aj kašeľ (denný, nočný) a k tomu buď endoskopický nález, alebo CT nález





CT – počítačová tomografia

V rámci poradenstva nezabúdajte na otázky týkajúce sa alergických symptómov (t. j. kýchanie, vodnatá sekrécia z nosa, svrbenie nosa a očné symptómy).

Podľa trvania delíme rinosinusitídu na:

•akútnu, trvajúcu menej ako 12 týždňov s úplným vymiznutím príznakov,

•chronickú, trvajúcu viac ako 12 týždňov, bez úplného vymiznutia príznakov alebo ako exacerbujúce príznaky.

Podľa závažnosti rozdeľujeme rinosinusitídy na základe vizuálnej analógovej škály (visual analogue scale, VAS) s použitím stupnice 0 – 10 = Aké závažné sú symptómy vašej rinosinusitídy?

•ľahká: VAS 0 – 3,

•stredná: VAS > 3 – 7 (VAS viac ako 5 postihuje kvalitu života pacienta),

•ťažká: VAS > 7 – 10.

Na porovnanie uvádzame akútnu bakteriálnu rinosinusitídu, ktorá je pravdepodobná, ak sú prítomné aspoň tri z nasledujúcich znakov: hnisavý sekrét v nosovej dutine, silná miestna bolesť, teplota > 38 ℃, zvýšená sedimentácia erytrocytov, dvojfázový priebeh ochorenia (zhoršenie stavu po predchádzajúcom miernejšom priebehu).


Chybnou domnienkou je, že zmena charakteru výtoku z nosa z priesvitného na zelenožltý je len následkom bakteriálnej infekcie. Samotná prítomnosť polymorfonukleárov v sliznici môže spôsobiť žltý či priehľadný výtok, resp. zelené sfarbenie sekrétu ako následok enzymatickej aktivity polymorfonukleárov aj bez prítomnosti bakteriálnej superinfekcie.





Klinické príznaky ochorenia v číslach




•upchatie nosa a kýchanie sprevádzajú nádchu od začiatku

◦ kýchanie v nasledujúcom priebehu ustupuje

◦ upchatie nosa vrcholí na tretí deň ochorenia a pretrváva u vyše 75 % pacientov až do 7. dňa

•s masívnym výtokom z nosa sa počíta do 3. dňa ochorenia a u vyše polovice pacientov trvá do 6. dňa

•bolesti hlavy a pocit tepla sú prítomné počas prvých 3 dní akútnej infekcie HDC

•teplota je typická u dojčiat a batoliat, väčšinou nie je vyššia ako 38,5 – 38,7 °C, pričom dobre reaguje na podanie antipyretík a pozvoľna ustupuje počas prvých troch dní





Respiračný epitel nosovej dutiny je tvorený viacvrstvovým cylindrickým epitelom s riasinkami a pohárikovými hlienovými bunkami tvoriacimi mukopolysacharid, najmä kyselinu hyalurónovú. Tá má za úlohu zvlhčovať slizničný povrch, pod ktorým sa nachádza lamina propria so seromucinóznymi žliazkami produkujúcimi hlien. V závislosti od druhu zápalu býva buď viac serózny, riedky, bezfarebný alebo hustejší. Riasinky respiračného epitelu vlnením transportujú hlien do nosohltana (čistiaca schopnosť). Anatomická štruktúra v strednom nosovom priechode – ostiomeatálna jednotka (obr. 1.3) zohráva dôležitú úlohu pri ventilácii a drenáži veľkých prinosových dutín.

Obr. 1.3 Ostiomeatálny komplex, frontálny pohľad na nosovú dutinu a prinosové dutiny (upravené podľa Plevková, J., 2020)

M – maxilárna dutina; MM – meatus maxillaris; IT – spodná lastúra; T – stredná lastúra; ST – horná lastúra; E – etmoidálne dutiny; F – frontálna dutina; S – septum; O – ostiomeatálny komplex, pričom pri infekcii edém sliznice spôsobí obturáciu jeho ústia s následnou hypooxygenáciou postihnutej dutiny, so znížením pohybu riasiniek a stagnáciou sekrétu, čo zvyšuje tlak v postihnutej dutine s následným možným pomnožením baktérií





1.2.1.1Infekcie horných dýchacích ciest v pediatrii

V pediatrickej oblasti sú respiračným infekciám vystavené deti už od dojčenského veku. ARO sa u nich môže opakovať z dôvodu veľkého množstva sérotypov niektorých vírusov a baktérií.


Do 5. roku veku sú deti postihnuté predovšetkým vírusovými infekciami, v školskom veku sa môže zvýšiť podiel bakteriálnych infekcií. Hovoríme o tzv. fyziologickej chorobnosti dieťaťa.

Vo veku 1 – 5 rokov v počte 6 – 8 epizód ARO s ľahším priebehom, s dobrou odpoveďou na liečbu, prevažne v jesenných a zimných mesiacoch.

U starších 6 – 12-ročných detí sú to 2 – 4 epizódy ARO.

Okolo 10 – 15 % detí predškolského veku ochorie aj 12-krát za rok.



Z dôvodu už spomínaných priliehavejších dýchacích ciest môžu ARO u dojčiat a menších detí spôsobovať výraznejšie ťažkosti, ako je tomu u väčších detí. Medzi komplikácie infektu patrí opuch sliznice sluchovej trubice (Eustachova trubica – ET). Vzniká z dôvodu prestupu (zatekaním, resp. poťahovaním hlienov) infekcie z nosovej dutiny, resp. nosohltana cez ET do bubienkovej dutiny.

V stave chronického výskytu sprevádzajú rinosinusitídy aj iné ochorenia. Často sú prvým prejavom alergie, pričom sa niekoľko týždňov až mesiacov pozoruje výtok z nosa (vodnatý, intermitentne hustý aj purulentný). Intenzita ťažkostí sa mení v závislosti od okolitého prostredia, kontaktu s možnými alergénmi, ročného obdobia, ale aj pobytu v kolektíve. Ochorenie je tiež sprevádzané sinobronchiálnym syndrómom zo zatekania, chronickým kašľom, bolesťami hlavy, únavnosťou a podráždenosťou. Pacient je afebrilný, zvýšená telesná teplota je prejavom superinfekcie alebo komorbidity.

Zhrnutie

Ak rinitída (aj s meniacou sa intenzitou) trvá dlhšie ako 14 dní, je vhodné vykonať kultivačné vyšetrenia tampónu z nosa a hrdla, prípadne spúta. Pri nejasnom pôvode je užitočné vyšetriť krvný obraz s diferenciálnym rozpočtom a hladinu C-reaktívneho proteínu. Podstatné je dôkladné fyzikálne vyšetrenie orofaryngu.

1.2.2Sinusitída

Zápal prinosových dutín môže byť podľa pôvodu komunitný alebo nozokomiálny, vyvolaný vírusmi, baktériami alebo zmiešanej etiológie. Ich výskyt súvisí aj s alergiami alebo stomatologickými fokusmi.



Klinický prejav, resp. priebeh ochorenia




•výtok z nosa vnímaný ako intermitentné vytekanie hustého žltého až zeleného sekrétu z nosa, teda zatekaním hlienov do hltanu

•obštrukciou nosa

•hypo-, resp. anosmiou

•bolesti tváre spôsobujúce pocit tlaku, bolesti hlavy (často > 10 – 14 dní)

•typický je nočný kašeľ zo spomínaného zatekania sekrétu

•subfebrility





Trvajúci podtlak vytvára v sínuse transsudát, ktorý podporuje rozmnožovanie vírusov aj baktérií. Bakteriálna sinusitída je prítomná u 2 – 5 % pacientov s prejavmi náhleho zhoršenia stavu po 5 dňoch. Patogény izolované z aspirácie maxilárneho sínusu sú najčastejšie tieto uvedené:





	
	


	
		Vážení čtenáři, právě jste dočetli ukázku z knihy Manuál starostlivosti o pacienta s vybranými chorobami v praxi farmaceuta - Časť I..

		Pokud se Vám ukázka líbila, na našem webu si můžete zakoupit celou knihu.

